Johs. Poulsen (RV), 2005-12-15:
Som allerede flere ordførere har tilkendegivet, er det jo svært ikke at have en positiv indgangsvinkel til det, der anføres som formålet med Enhedslistens forslag, nemlig at man forbedrer mulighederne for de mindre lokale butikker i forhold til store lavprisbutikker og butikscentre.
Det lyder jo ædelt og godt, og det er også et formål, som vi på mange måder har sympati for.
fttm032.fm Page 2257 Wednesday, March 8, 2006 1:51 PM
Man må dog sige, at selv det formål i virkeligheden kan nuanceres.
Der findes faktisk en hel del steder, hvor mindre lokale butikkers konkurrencemuligheder er relativt store.
Jeg har for nylig bemærket, at f.eks. 7-Eleven er en af de butikker, der har haft meget stor omsætningsfremgang i den senere tid.
Når man går ind i storbyerne, er de jo nogle af dem, der ligger på rigtig mange gadehjørner og i rigtig mange nærområder, så derfor havde man måske i virkeligheden brug for at få nuanceret det, der er indgangsvinklen til Enhedslistens forslag.
Hvis der er tale om mindre lokale butikker primært i landsbyer og i områder, hvor man stort set ikke har en detailhandelsbetjening i dag, synes vi, at man var mere præcis i sin formålsangivelse, og også, at der var endnu højere grad af grund til at overveje en positiv tilgang til forslaget her.
Så med den nuancering er vi, kan man sige, sådan set relativt positive over for at kigge på virkemidler.
Men som også andre ordførere har foreslået, er de virkemidler, som Enhedslisten har anført, ikke ligefrem nogle, som vi synes er de bedste til at angribe problemstillingen.
Vi er også imod en generel fjernelse af afskrivningsmulighederne, og vi er også imod en central butiksfond.
Vi synes f.eks., at spørgsmålet om offentlige servicefunktioner i lokalbutikker primært er noget, som må afgøres af kommunalbestyrelserne, altså hvorvidt man der ønsker at anbringe servicefunktioner i nogle bestemte nærbutikker.
Det kan der i en række tillfælde være fornuft i, men det er jo ikke Folketinget, som skal sætte sig ned og bestemme, at nu skal man lige præcis have disse servicefunktioner i nogle helt bestemte butikker.
Det er jo helt oplagt et spørgsmål, som må afgøres af lokale myndigheder og dem, der lokalt demokratisk er valgt til at afgøre den slags spørgsmål.
Men hvis Enhedslisten, som jo har ordførertalen til gode, kunne være åben over for, at man måske i virkeligheden så på helt andre virkemidler end dem, som er fremført skal indgå, ville vi såmænd gerne være med til at diskutere, hvilke virkemidler der ville være mest effektive med henblik på at fremme det, der så måtte være et mere præcist formål, nemlig at sikre, at der også er detailhandelsmuligheder i de mindre landsbyer i fremtiden. I den sammenhæng vil vi gerne advare imod en overdreven tro ændringer i planloven fremover og det, der kommer ud af Detailhandelsudvalgets forslag.
Der vil vi godt advare imod at tro, at planloven alene, næsten uanset hvordan man angriber og bruger den, vil være løsningen på det her spørgsmål.
Der er vi sådan set på linje med den principielle tankegang i det forslag, der ligger fra Enhedslistens side, nemlig at der også er andre virkemidler end de rent planlægningsmæssige, man skal have ind i billedet, og det er jo altså også økonomiske incitamentsstrukturer.
I lighed med det, fru Pernille Blach Hansen var inde på, må vi sige, at vi også er af den opfattelse, at lukkeloven i den sammenhæng måske har større betydning end den regulering, man både kan forestille sig foretaget på nuværende tidspunkt gennem planloven og også kan forestille sig måtte komme, når Detailhandelsudvalget er færdigt med sit arbejde.
Vi tror faktisk, at det forspring, som mindre butikker, altså butikker med en mindre omsætning, har haft i forhold til de store butikker og deres større omsætning via en mulighed for at holde søndagsåbent, har haft relativt stor betydning for, at man i en række landsbyer har kunnet opretholde en detailhandelsforsyning og måske endda få en forbedret detailhandelsforsyning.
Hvis man ser på det rundtomkring i landet, var den bestemmelse, som kom ind for nogen tid siden om, at man her fik fortrinsmuligheden for at holde søndagsåbent, faktisk medvirkende til, at man mange steder fik en opblomstring i detailhandelen.
Men som sagt er vi åbne over for at diskutere indholdet i forslag af den her karakter, og derfor er vi måske ikke totalt afvisende over for, at man skulle snakke videre med det her udgangspunkt, hvis også Enhedslisten var åben over for, at man så måske kunne løse op på de meget bastante elementer, man siger skal indgå i forslaget.